b'\n_START_ARTICLE_\nDraudimo brokeri\xc5\xb3 \xc4\xafmon\xc4\x97\n_START_PARAGRAPH_\nDraudimo brokeri\xc5\xb3 \xc4\xafmon\xc4\x97\xc2\xa0\xe2\x80\x93 nepriklausomas draudimo tarpininkavimo paslaugas teikianti \xc4\xafmon\xc4\x97 atstovaujanti kliento interesams. Draudimo ar perdraudimo tarpininkavimo veikl\xc4\x85 draudimo brokeri\xc5\xb3 \xc4\xafmon\xc4\x97je gali vykdyti tik draudimo brokeris. Prie\xc5\xa1ingai nei draudimo agentas, atstovaujantis vien\xc4\x85 draudimo kompanij\xc4\x85, draudimo brokeris yra nepriklausomas ir bendradarbiauja su daugeliu tiek Lietuvoje, tiek u\xc5\xbesienyje veikian\xc4\x8di\xc5\xb3 draudimo bendrovi\xc5\xb3._NEWLINE_Lietuvoje veikia vir\xc5\xa1 100  \xc4\xafmoni\xc5\xb3, turin\xc4\x8di\xc5\xb3 licencijas draudimo brokeri\xc5\xb3 veiklai. Trys did\xc5\xbeiausios Lietuvoje veikian\xc4\x8dios draudimo brokeri\xc5\xb3 \xc4\xafmon\xc4\x97s pagal pajamas yra Aon Baltic, Balto Link ir Socialin\xc4\x97s garantijos.\n_START_SECTION_\nDraudimo brokeri\xc5\xb3 \xc4\xafmoni\xc5\xb3 prie\xc5\xbei\xc5\xabra\n_START_PARAGRAPH_\nIki 1996\xc2\xa0m. Lietuvoje veik\xc4\x97 taip vadinami \xe2\x80\x9enelegal\xc5\xabs\xe2\x80\x9c draudimo brokeriai. Ta\xc4\x8diau rinkos s\xc4\x85lygos \xc4\xaftakojo b\xc5\xabtinyb\xc4\x99 brokeri\xc5\xb3 veikl\xc4\x85 sureguliuoti. Draudimo brokerio instituto atsiradimas tiesiogiai susij\xc4\x99s su 1996 metais priimtu naujuoju Lietuvos Respublikos Draudimo \xc4\xafstatymu. Kol nebuvo \xc5\xa1io \xc4\xafstatymo, Lietuvoje draudimo brokeri\xc5\xb3 veikla nebuvo \xc4\xafteisinta jokiais \xc4\xafstatymais ar kitais norminiais aktais._NEWLINE_\xc5\xa0iuo metu Lietuvoje draudimo brokeri\xc5\xb3 \xc4\xafmon\xc4\x97s yra licencijuojamos (LR draudimo \xc4\xafst. 160\xe2\x80\x93161 str.) ir i\xc5\xa1 kit\xc5\xb3 juridini\xc5\xb3 asmen\xc5\xb3 i\xc5\xa1siskiria \xc4\xafmon\xc4\x97s pavadinimo dalyje, nusakan\xc4\x8dioje \xc4\xafmon\xc4\x97s r\xc5\xab\xc5\xa1\xc4\xaf naudojamais \xc5\xbeod\xc5\xbeiais \xe2\x80\x9eAkcin\xc4\x97 draudimo brokeri\xc5\xb3 bendrov\xc4\x97\xe2\x80\x9c, \xe2\x80\x9eU\xc5\xbedaroji akcin\xc4\x97 draudimo brokeri\xc5\xb3 bendrov\xc4\x97\xe2\x80\x9c arba \xe2\x80\x9eEuropos draudimo brokeri\xc5\xb3 bendrov\xc4\x97\xe2\x80\x9c ar atitinkamos \xc5\xa1i\xc5\xb3 \xc5\xbeod\xc5\xbei\xc5\xb3 santrumpos \xe2\x80\x9eADBB\xe2\x80\x9c, \xe2\x80\x9eUADBB\xe2\x80\x9c arba \xe2\x80\x9eEDBB\xe2\x80\x9c.\n_START_SECTION_\nDraudimo brokeri\xc5\xb3 paslaugos\n_START_PARAGRAPH_\nDraudimo brokerio u\xc5\xbeduotis yra pad\xc4\x97ti klientui teisingai \xc4\xafvertinti rizik\xc4\x85 ir parinkti tinkam\xc4\x85 draudimo apsaug\xc4\x85 pad\xc4\x97sian\xc4\x8di\xc4\x85 apsisaugoti nuo turto praradimo, \xc4\xafvykus nelaimingam atsitikimui ar tretiesiems asmenims parei\xc5\xa1ku pretenzijas atlyginti d\xc4\x97l draud\xc4\x97jo kalt\xc4\x97s patirt\xc4\x85 \xc5\xbeal\xc4\x85. Geras draudimo brokeris pad\xc4\x97s ne tik apdrausti toki\xc4\x85 rizik\xc4\x85 bet, jei reikia\xc2\xa0\xe2\x80\x93 patars, kaip suma\xc5\xbeinti ar suvaldyti j\xc4\x85 kitomis nei draudimas priemon\xc4\x97mis._NEWLINE_Be teikiam\xc5\xb3 konsultacini\xc5\xb3 paslaug\xc5\xb3, draudimo brokeriai klientams teikia ir administracines su draudimo sutar\xc4\x8di\xc5\xb3 sudarymu susijusias paslaugas: padeda u\xc5\xbepildyti draudimo anketas, paruo\xc5\xa1ia draudimo sutartis ir organizuoja draudimo sutar\xc4\x8di\xc5\xb3 sudarym\xc4\x85.'